DESCRIPCIÓ BREU

Es tracta de facilitar la instal·lació de pàrquings de pagament
segurs de bicicletes a 20 llocs al districte de Ciutat Vella.

Es pot fer servir un model similar als que fan servir altres
municipis de l’Àrea Metropolitana de Barcelona, com Gavà, Prat de
Llobregat, Castelldefels, l’Hospitalet de Llobregat, etc.

DESCRIPCIÓ AMPLIADA

Barcelona té una bona xarxa de bicis públiques compartides, que
són molt útils per a trajectes curts i sense càrrega, de caràcter
puntual. Aquestes bicis s’ubiquen en pàrquings públics segurs i
accessibles que ocupen via pública.

Les bicis privades tenen d’altres usos, de més llarga durada, de
més freqüència, de caràcter esportiu o professional. Aquestes
bicis només es poden aparcar a arcs de subjecció a la via
pública, que són útils per a parades de curta durada, però que
tenen un elevat risc de vandalisme i robatori.

Considerem que aquests dos tipus de pàrquing públic s’han de
mantenir, i alhora potenciar que en els pàrquings públics de
cotxes s’adeqüin llocs vigilats per aparcar motos i bicicletes.

Tot això no resol la necessitat d’aparcament d’un bicicleta
privada, quan s’aparca per varies hores, i té elevat risc de ser
robada o vandalitzada.

Entenem que aquest model de pàrquings segurs, ocupen molt d’espai
2’5 x 6 metres, i que no poden proliferar a tots els carrers i
places, per això proposem instal·lar-los en amplies places o
avingudes, que causin poc impacte visual i siguin útils al
voltant de les platges, port i espais tranquils.

A tall orientatiu proposem les següents ubicacions: Passeig Joan
de Borbó, Moll 18C de Barcelona, Jardí de les 3 Xemeneies, Moll
de la Fusta, Plaça de la Barceloneta, Passeig Marítim, c. Del
Gas, c. Doctor Aiguader, Plaça de la Marquesa, Passeig de
Circumval·lació, Passeig Picasso, Passeig Pujades, Passeig Lluís
Companys, Plaça de l’Acadèmia, Plaça del 8 de març, Portal de
santa Madrona, Jardins de Sant Pau, Plaça Josep Ma. Folch i
Torres, Rambla del Raval, Plaça del Pes de la Palla, Ronda Sant
Antoni.

La taxa municipal per al seu ús pot compensar les despeses de
manteniment que ocasionin, que segurament són acotades i petites.
Pot anar a càrrec de la xarxa de BSM, empresa municipal.

LÍNIA DEL PAM RELACIONADA AMB EL PROJECTE

Mobilitat, Espai públic, Esport

ÀMBIT TERRITORIAL

Ciutat Vella.

PERSPECTIVA DE GÈNERE

Millora la situació de segregació territorial actual, ja que els
escassos llocs d’aparcament existents per a bicicletes privades
fan que molts homes i dones no puguin compartir la quotidianitat
del seu ús. La dotació de places segures afavoreix la inclusió en
la mateixa localització d’homes i dones, suposa un pas rellevant
en la direcció de la igualtat de gènere, doncs les dones fan
servir menys els llocs d’aparcament no segurs.

IMPACTE ESPERAT

Millora l’accés a un espai quotidià per a moltes persones, evita
desplaçaments en altres mitjans de transport dintre de la ciutat
i per tant fa disminuir el trànsit, la contaminació, el
soroll,... no només en el propi barri sinó també a barris veïns.

Evita una part important dels robatoris de bicicletes que es fan
a la ciutat.

Augmenta la utilització de la xarxa de carrils bici de l’Àrea
metropolitana de Barcelona.

Un cop avaluat el seu èxit, es pot extrapolar a d’altres
ubicacions dins de la ciutat, que puguin hostatjar aquest tipus
d’equipament (Sants-Montjuic, Sant Martí, Sant Andreu, Nou
Barris, Horta, Sarrià), es adir els barris al voltant de les
platges, Montjuic, Franja del Besós, Collserola, etc.

AGENTS A IMPLICAR EN EL PLANTEJAMENT O DESENVOLUPAMENT DEL
PROJECTE

BSM - Barcelona Serveis Municipals.

Àrea Metropolitana de Barcelona.

COST APROXIMAT ORIENTATIU

100.000€